Habitualment, aquestes setmanes es van divulgant notícies sobre la tornada a l'escola; notícies del tipus tants alumnes més que l'any passat, o que s'estrenen escoles noves aquí o allà, o, també -encara que dolgui- la notícia aquell centre continua en instal·lacions provisionals.
Enguany, però, tenim una tornada a l'escola que, com gairebé tot, és anòmala.
La covid ha obligat a prendre decisions difícils a tot arreu, de vegades simplificades amb dilemes que, si bé resulten massa simples per a comprendre tot el problema, en són una imatge gràfica brutal: salut o economia?
El dilema, en el fons, és fals.
No es poden oposar dues necessitats essencials, dos drets bàsics, com són la salut i l'educació.
Una societat que no fes el possible per a mantenir l'accés a l'educació no seria una societat sana.
I això no vol dir exposar la canalla a qualsevol risc sense més ni més, però sí vol dir que els esforços han d'anar a fer de l'escola un lloc tan segur com sigui possible.
Així, s'ha estat treballant tot l'estiu de cara a organitzar grups de convivència estables d'alumnes i mestre el més reduït possible, possiblement menors de 20, i s'arbitraran els recursos necessaris, amb noves contractacions i les mesures de reorganització necessàries.
Es preveu l'ús de l mascareta sempre a secundària, i, en infantil i primària, a partir de 6 anys.
Hi haurà control de símptomes, amb presa de temperatura a l'entrada de les escoles, i també proves PCR, prenent l'escola com a referent comunitari.
El cribratge -8.000 proves diàries, inicialment i 20.000 més endavant, amb l'objectiu d'arribar als 500.000- inclourà personal escoles, alumnes i famílies, fet amb equips mòbils de 8 persones.
Hi haurà un Pla de monitoratge i avaluació a través de escoles sentinella (30-40 a tot el país) per a poder millorar la planificació i intervencions a partir del coneixement, construint evidència científica.
També es programen l'entrada i la sortida esglaonades, les sortides al pati esglaonades i sense aglomeracions, grups estables educatius que permetin actuar ràpidament i identificar casos, i una gestió emocional de tot plegat que serà clau, i farà de l'escola una eina de conscienciació de la responsabilitat social.
De mesures de seguretat, no n'hi ha mai prou, perquè la seguretat absoluta, la garantia que no passarà res, no existeix, ni en això ni en res, i seria un despropòsit exigir-la a l'administració educativa, quan no l'exigim, posem per cas, al Servei Català de Trànsit -hi ha accidents cada dia- i, no obstant això, continuem sortint a la carretera.
Però ens posem el cinturó, fem cas dels senyals, i adeqüem la nostra conducció a la circulació general.
És a dir, assumim la nostra responsabilitat envers nosaltres mateixos i la comunitat.
M'atreveixo a dir, i que no s'espanti ningú, que hi haurà positius de covid en alguns centres educatius.
Que potser hi haurà algun rebrot centrat en alguna escola.
Això voldrà dir que l'operatiu haurà fracassat, que no s'han pres prou mesures i prou bones?.
Pensem que parlem de centenars de milers d'alumnes, de desenes de milers de docents, de milers d'instituts i d'escoles.
Ningú, ni amb mitjans il·limitats -i ara ja no parlo dels que realment tenim- podria garantir el risc zero.
Del que sí estem segurs és que s'hi ha treballat a fons, amb el coneixement que es té de la covid -que va augmentant i canviant dia a dia, arreu del món- i també estem segurs que es pot confiar en la professionalitat i en el treball del personal docent, del personal d'administració, del personal de neteja, de menjadors, de transports, en definitiva, de totes les persones que formen part de la comunitat educativa.
Assumirem els inevitables incidents que hi haurà, i n'aprendrem; aprendrem també de l'experiència d'altres administracions educatives; corregirem i refermarem el que calgui, amb l'objectiu que es compleixi el dret a l'educació, a aprendre a conviure -també amb el risc-, a assumir responsabilitats personals.
No serà una tornada a l'escola com era habitual en tots els aspectes.
Ho serà, això sí, en la voluntat d'oferir la millor educació.